Piraattipuolue vaihtoi puheenjohtajaa ja tyrmäsi yhdistymis­hankkeen liberaali­puolueen kanssa

Uusi puheenjohtaja Pekka Mustonen ei aio muuttaa puolueen ohjelmaa, vaan haluaa parantaa puolueen näkyvyyttä.

Piraattipuolue on valinnut uuden puheenjohtajan ylimääräisessä puoluekokouksessa. Puolueen johtoon valittiin joensuulainen Pekka Mustonen, joka on aiemmin toiminut puolueen Savo-Karjalan piirin puheenjohtajana.

Puolue piti ylimääräisen puoluekokouksen lauantaina Helsingissä. Kokouksessa käsiteltiin edellisen puheenjohtajan Petrus Pennasen ehdotusta, jonka mukaan puolue olisi yhdistynyt liberaalipuolueen kanssa. Ehdotus ei saanut kannatusta, minkä jälkeen kokous valitsi piraateille kokonaan uuden hallituksen, Mustonen kertoo STT:lle. Hän itse toimi rivijäsenenä väistyneessä hallituksessa.